Saloň, Marián, poslanec NR SR (2023-02-07):
Ďakujem pekne. Kolegyne, kolegovia, ja normálne teraz rozmýšľam, že ako začať svoju rozpravu, lebo ja, Lukáš, ja si myslím, že niekedy menej znamená viac. A ja to poviem, že prečo. Rozmýšľal som vlastne nad tým, že čo bolo cieľom predloženého návrhu zákona. A ak si prečítam tú oficiálnu, tak je tam napísané, že predkladaný návrh zákona vyplýva z programového vyhlásenia vlády, ktorá už nevládne, kde sa vláda Slovenskej republiky, ktorá nevládne, v časti zaistenia, zaistenie bezpečnosti obyvateľstva, vnútorný poriadok a bezpečnosť v rámci Policajného zboru zaväzuje okrem iného zákonom zabezpečiť uplatňovanie motivačných nástrojov v systéme odmeňovania a zvyšovať atraktivitu a spoločenskú prestíž Policajného zboru. No myslím si, že tento návrh zákona to vôbec tento účel neplní. Ak bolo účelom sa dostať na už spomínanú titulku odborových novín Polícia, tak to sa podarilo, dokonca že čo môže spôsobiť nesystémový návrh novely zákona č. 73/1998 poslanca Kyselicu, no a ak ste chceli dať pľuvanec radovým policajtom do tváre, tak aj to sa vám podarilo. A poviem... (Reakcia z pléna.) Ja vysvetlím, že prečo. Zvýšiť príplatok za riadenie až na hornú hranicu 200 %, akým spôsobom môže zvýšiť atraktivitu vstupu policajta do Policajného zboru? To sa pýtam, že akým? Áno, po desiatich rokoch v Policajnom zbore sa môže policajt, radový, uchádzať o riadiacu funkciu. A ak chceme povedať aj to bé, kto rozhoduje o tých dvesto percentách? Minister. Pretože každý priamy nadriadený má určitú hranicu percentuálnu, do ktorej môže rozhodovať. Čiže okresný riaditeľ do určitej, krajský, policajný prezident a minister vnútra. Neni tak? Čiže môže, môže krajský riaditeľ dať osobný príplatok, príplatok za riadenie okresnému riaditeľovi vo výške 200 %? Nemôže. (Reakcia z pléna.) No veď to hovorím. (Reakcia z pléna.) No. Čiže je to, čiže rozhoduje minister. Čiže ak chceli sme zatraktívniť funkciu, ktorej sa to týka, tak je to prezident Policajného zboru, lebo predpokladám, že dnes má najvyššie možné príplatky a ak by sa išlo podľa týchto 200 %, tak by sa približoval k hranici 10-tisíc eur. No plus-mínus, nechcem mu krivdiť, tak nech je to deväť. Keď má dnes odslúžených 24 rokov, lebo už keď si pamätám životopis, vstupoval do zboru v ´99. roku, tak pri odslúžení dvadsiatich piatich rokov on ešte spadá do kritéria, kedy sa mu vypočítava z najlepšieho roku za posledných desať, čiže keď mu vyjde pri dvadsiatich piatich, je to 50 % z hrubej mzdy, 4,5-tisíc výsluhový dôchodok. Veď to má podľa mňa ešte vyšší výsluhový dôchodok ako dnes plat. (Reakcia z pléna.) Nie, lebo tam sa narátavajú aj iné príplatky. A plus je tam valorizácia, ktorá sa, valorizuje sa plat z troch stupňov a podobne, ale dobre. V tom sa asi nezhodneme, hej? Myslím si, že pripravovať si vystúpenie do rozpravy, stačilo si zobrať tie odborové noviny, kde presne položili odborári otázky: Kde sa stratil pôvodný návrh zákona? To sme sa vlastne teraz dozvedeli, lebo však aj pani poslankyňa Vorobelová sa nad tým zasmiala. Čiže vo vládnom návrhu zákona je dopad finančný, 180 mil. bolo povedaných? Pardon. Tak 110 mil. Vo vašom návrhu ani cent. A vysvetlite mi, ako je možné, že ste vytiahli vlastne čerešničku na torte zo zákona 73 podľa toho, čo sa hovorí, čo leží už od roku 2021 niekde v zásuvke, tam je 110 mil. a tu je nula. Sám ste povedal, že váš návrh ako keby rátal s imaginárnou reformou Policajného zboru, kde má prísť o miesto 1 300 policajtov riadiacich a z toho sa majú finančne pokryť tieto príplatky za riadenie. Lebo z čoho iného? A presne ako bolo povedané, veď keď odídu tí skúsení policajti do dôchodku, tak tam bude nápor na osobitný účet. Sám to dobre viete, veď ste bývalý policajt a poberáte výsluhový dôchodok z toho istého osobitného účtu. Čiže tu je, tá logika sa úplne stráca, preto ministerstvo financií na to upozornilo, a preto ten zákon nespĺňa ten účel, o ktorom sa hovorí v jeho úvodnej vete. Hovorili ste o nerovnomernosti. Tak my keď sme robili platovku, ktorá sa robila v roku 2013, sa robila súbežne aj s celou reformou výsluhového dôchodku, čiže zákona o sociálnom zabezpečení. Bol ste vtedy policajt, sám si dobre pamätáte, že nastala veľká revolúcia, pretože z dlhodobého hľadiska bol neudržateľný, tak veľmi ťažko sa znášalo to, že z 15 odslúžených rokov bude nárok až po 25 rokoch. Vtedajší minister vnútra dvakrát obišiel každý a jeden kraj, stretol sa s policajtami riadiacimi, stretol sa s policajtami, ktorí slúžia na základných útvaroch, každý a jeden policajt mal, tuším, že to trvalo rok, mal hlásiť, že ako sa predložila, vlastne sa predstavila tá reforma, tak mali sa prepočítať platy a nesmel byť jeden slúžiaci policajt v Policajnom zbore, ktorému by sa znížil o euro ten plat. A to viete dobre, že to tak bolo. A po konsenze, aj po dohode s odborármi a jednoducho všeobecným súhlasom všetkých slúžiacich policajtov sa prijala ale veľmi náročná reforma platová a reforma sociálneho systému. A dnes sa deje to, že sa to udeje cez návrh poslanca Národnej rady. Ja vám neupieram vaše legislatívne iniciatívy, ktoré ako poslanci máme. Ale viete, keď leží 73-ka niekde v šuflíku a vy dôjdete len s nejakými čerešničkami, ktoré sú, bohužiaľ, nešťastné a ja tvrdím jedno, že ako doplatili ste na to, čo vám natlačili z ministerstva, aby ste predložili, lebo toto neni len vaša iniciatíva, lebo sám ste povedal, že ste bývalý vyšetrovateľ a vy vyšetrovateľom v tomto návrhu zákona beriete 100 eur za nerovnomernosť. A chcete od toho vyšetrovateľa, aby keď si to chce zaslúžiť, tak musí nastúpiť do nočnej alebo musí pracovať cez víkendy. Je to tak podľa tohto návrhu zákona. Čiže ten vyšetrovateľ v tej kancelárii nastúpi do nočnej, predvolá si svedkov, začne ich vypočúvať večer o desiatej alebo v sobotu, alebo nedeľu, lebo tam iná cesta nevedie. Ale ja viem, súhlasím, veď vy ste už potom povedali, že ak sa to nedorovná, tak sám s tým súhlasiť nebudem, ale o tom ste mali rozmýšľať na začiatku, keď ste to predkladali. Veď keď to malo mať jasný zámer tento predložený návrh zákona, tak on musel byť od začiatku do konca vydiskutovaný a presne na toto sa malo prihliadať. Len stalo sa to, že pokus a čakalo sa na tú reakciu. A tá reakcia prišla katastrofálna, lebo, samozrejme, hneď sa začalo o tom písať a je to tak. Lebo vy ste hovorili, že veď dnes neni problém na riadiacich funkciách, veď dnes, keď spravíme štatistiku z Policajného prezídia a si vyžiadam, že koľko je percentuálna obsadenosť na riadiacich funkciách, tak vám garantujem, že sme nad 90 % v pohode, blížiacimi sa k 100. Ale dneska majú tí riadiaci funkcionári problém, že nevedia obsadiť tie klasické štandardné policajné miesta. A v tom je celý problém. Že tu ste mali, ak by ste boli došli s návrhom zákona, kde by ste povedali, že zvyšujem plat, základný funkčný plat v prvej platovej triede o 200 % a potom od toho by sa odvíjali ďalšie miesta a v tom príplatok za riadenie, tak to by to bolo super. Len viete, čo je paradox pri tomto návrhu zákona? Ja poznám kopec policajtov, veď som 8 rokov fungoval na ministerstve vnútra. Riadiaci funkcionári nechcú tento návrh zákona. Sami riadiaci, lebo vedia, čo to spôsobí. Že tí radoví policajti odmietnu slúžiť a budú hovoriť, tak keď ty máš príplatok 200 %, poď ty do služby a celé to je o tom. Veď to musí ísť ruka v ruke to, čo minister vnútra sľubuje, odkedy je vo funkcii, to, čo prezident Policajného zboru sľubuje, odkedy je vo funkcii. Hovoria o reforme Policajného zboru. Kde je tá reforma Policajného zboru? Veď tá reforma Policajného zboru presne mala prísť. Organizačná reforma v jednom súbehu s touto platovou a takto to malo krásne zapadnúť do súkolia. A presne o tom. To by bol vtedy uveriteľný príbeh. Postavili by sa odborári a odborári by povedali áno, bolo to prejdené so základnými odborovými organizáciami, so všetkým súhlasíme a ideme ďalej. Len toto je taká poslanecká partizánčina vám poviem. Je, lebo veď tu je hneď. Kde sa stratil pôvodný návrh zákona? Veď tu to odborári kritizujú. Šesťdesiat, 60 neviem, koľko pripomienok mali pôvodne, nejaké sa zapracovali a 43 ostalo nevyriešených zásadných z ich strany. (Reakcia z pléna.) No veď ale áno, ale so 43 zásadnými pripomienkami odborárov. A dobre, uzavriem, tak aby som nebol na tom najhorší, že len som kritizoval. Ste hovorili o tom veku z 18 na 21. Áno, bolo to za nás, nesúhlasili s tým vtedy odborári, možno bola vtedy trošku iná situácia. Keď sa vrátime spätne tie roky dozadu, 2016 a pred. Prijímacie konanie do Policajného zboru bola jedna obrovský výhoda, že sa robil výber. Čiže na kraj, si vymyslím, bolo 30 voľných miest v Prešovskom kraji alebo 100 hotových pripravených ľudí a bolo z čoho vyberať. Lenže, bohužiaľ, sme sa prehodili do situácie, kedy sa robí už len nábor. Niekedy keď si spomeniete, však tiež to bolo pár rokov dozadu, nemohla byť štvorka na vysvedčení maturitnom. Dnes už aj so štvorkou na maturitnom vysvedčení zoberieme. Zmenilo sa to z 18 na 21. Jedným kritériom bolo to, že dnes ten 18-ročný neni taký dospelák, ako keď sme mali my 18 rokov, lebo my už sme od 14 chodili vonku robiť. A nás trošku ináč tá doba vychovala. Takže tu ide o tú mentálnu vyspelosť toho 18-ročného. Áno, je to problém, pretože alebo od 18 alebo od 19 rokov v tom časopriestore do 21 sa zamestnal niekde inde, a tým pádom už do toho zboru sa nechcel vrátiť, pretože aj tie finančné podmienky boli preňho už potom zaujímavejšie tam, kde bol. To s tým súhlasím, možno bola taká skúška, začalo sa od 21, preto sa vytvoril priestor pre kadeta, aby sa chytilo toho 18-ročného, aby išiel do tej školy, za tie 2 roky by sa alebo resp. 3, a tým pádom by vedel nastúpiť riadne potom do zboru. Čiže tak ako sa znižuje pri vodičoch autobusov, ako sa znižuje pri vodičoch nákladných áut vek na vodičák, tak dobre, môžme sa o tom baviť, ale hovorím, že budú tam musieť byť prísne kritériá, čo sa týka psychického vyšetrenia, teda psychotesty, aby boli striktne dodržiavané a všetko, pretože toto je, je to zbraň. Proste ten policajt má v ruke zbraň. Takže áno, o tom sa môžme baviť, som rád, že na jednej strane, že ste aj priznal a že ste vystúpil, že to stiahnete na dopracovanie, teda potvrdil to aj pán spravodajca. No a keď náhodou by neprešli vaše dva návrhy na stiahnutie na dopracovanie, tak aj ja podávam svoj návrh na stiahnutie na dopracovanie. Ak náhodou ani ten neprejde, tak potom aby sme nepokračovali v rokovaní o tomto návrhu, to bude teda ako štvrtý návrh. Veľmi pekne vám ďakujem a verím, že ako bývalý policajt z toho budete mať ponaučenie a hovorím, že s takouto, s takýmito úpravami má prísť ministerstvo vnútra v riadnom legislatívnom procese a nielen s reformou platov, ale súbežne aj s reformou Policajného zboru, ktorú ohlásili a, bohužiaľ, do dnes ju nemáme. A tak ako ste aj vy povedali, ani ju mať nebudeme. Ďakujem, skončil som.